
JACKIE ASHENDEN

Kjærlighetens pris

Oversatt av Barbro Tveite

 


Jackie Ashenden skriver mørke, følelsesladde romaner med alfahelter som har fått tilværelsen til å bli som de ønsker, bare for å den ødelagt av sine tøffe heltinner. Hun bor i Auckland i New Zealand sammen med sin mann, den uforlignelige doktor Jax, to barn og to rotter. Når hun ikke plager alfahanner og de modige heltinnene deres, drikker hun sjokolademartinier, leser alt hun får tak i, kaster bort tid på sosiale medier eller blir tvunget med på sykkelturer i fjellet sammen med sin mann.


Denne boken er tilegnet Damerel og Venetia. 

Willow Hall hadde aldri før sett en naken mann – eller i hvert fall ikke en som ikke befant seg på dataskjermen hennes når hun hadde trykket på feil lenke på internett. Og definitivt ikke en som uforferdet steg opp av innsjøen hvor han nettopp hadde badet, som om han ga blaffen i om noen kunne se ham.

Vel, tatt i betraktning at innsjøen var en del av godset Thornhaven og dermed privat eiendom, trodde han nok ikke at noen sto og betraktet ham.

På den annen side var dette privat eiendom, og siden Thornhaven hadde vært ubebodd siden den tidligere eierens død, var det tydelig at han befant seg der uten tillatelse.

Ikke at det gjorde det mindre alvorlig at hun krenket privatlivets fred, og dessuten befant også hun seg på annen manns eiendom, men likevel. Hun bodde på naboeiendommen og hadde gått tur her i årevis, lekt i skogen i nærheten som liten og hadde elsket den overgrodde eiendommen så lenge hun kunne huske. Selv om den ikke var hennes, betraktet hun den som sin.

Da hun gikk hjemmefra for å plukke bjørnebær, hadde hun aldri trodd at hun skulle oppdage en mann som badet i innsjøen, for ikke å snakke om en mann som badet naken.

Hun burde gå sin vei. Gå til forvalteren og fortelle ham at en fremmed mann badet i innsjøen. Hun burde ikke stå inne mellom trærne som en annen kikker i anorakk.

Men hun rørte seg ikke.

Noe holdt henne limt til stedet. For vannet rant nedover den nakne kroppen, og formiddagssolen skinte på den gylne huden. Han var høy, med brede skuldre og smale hofter. Lange, muskuløse ben. Brystet og magen så ut som om de var hugget i marmor, et eksempel på en perfekt mannskropp.

Håret var svart og glatt, og mens han langsomt steg opp av vannet, skjøv han det vekk fra pannen så armmusklene spente seg.

Willow ble tørr i munnen mens varmen spredte seg i kroppen hennes, og det brant i kinnene. Dette var galt. Hun pleide ikke gjøre slike ting. Hvis hun hadde vært en nysgjerrig tenåring, hadde det kanskje vært noe annet, men hun var tjuefem og hadde lagt den tiden bak seg.

Likevel ville ikke føttene hennes røre seg, og hun merket at hun klamret seg til kurven med bjørnebær. Fingrene klødde etter å ta på ham og stryke hendene over musklene for å forsikre seg om at han var virkelig, for en så vakker mann kunne da ikke være det. Hun hadde aldri sett en mann som ham, for ikke å snakke om møtt en som så ut som ham – ikke på kafeen eller noe annet sted i landsbyen. Han så ut som en av de greske skulpturene i farens kunsthistoriebøker.

Hun sto urørlig. Sollyset spilte over musklene hans mens han bøyde seg over klærne på stranden. Han grep en mørkeblå T-skjorte, og da han rettet seg opp og begynte å tørke seg med den, begynte hjertet til Willow å banke enda raskere.

Blikket hennes gled lenger ned, forbi de smale hoftene. Kinnene var glovarme. Hun burde definitivt ikke se på den.

Hun burde komme seg tilbake til huset hvor hun bodde sammen med sin far, for hun likte ikke å la ham være særlig lenge alene. Han hadde hatt slag for ni år siden, og etter det hadde han vært fysisk redusert og avhengig av henne, noe han mislikte sterkt. Men det var ikke noe å gjøre ved det, for det var ingen andre som kunne ta seg av ham.

Mannen bøyde hodet og begynte å tørke seg på brystet. Profilen var like perfekt som resten. Høy panne og rett nese. Fantastiske kinnben og firkantet hakeparti. Munnen var sensuell og vakkert formet. Han smilte svakt, som om han tenkte på noe morsomt. Hun ble nysgjerrig på hva det var.

Skulle ikke du komme deg videre?

Jo, det var akkurat det hun hadde vært i ferd med å gjøre. Og det skulle hun. Nå med en gang.

«Du vil få bedre utsikt derfra», sa mannen og nikket mot et punkt rett foran seg.

Willow stivnet. Stemmen var dyp og klangfull. Uttalen tydet på at han tilhørte overklassen, men det var noe ved tonefallet som fikk henne til å tro at han hadde vært mye utenlands.

Det kunne da ikke være henne han snakket til? Hun var skjult av buskene, og han kunne umulig ha fått øye på henne. Han hadde ikke engang sett i hennes retning.

Kanskje han snakket til en annen. En hun ikke hadde sett. Eller kanskje han snakket i telefonen. Nei, det var tydelig at han ikke holdt i en telefon.

«Det var forresten håret ditt», fortsatte han og grep en svart boksershorts. «Hvis du lurer på hva som røpet deg. Det er veldig lyst. Jeg foreslår at du dekker det til med et skjerf eller en lue neste gang du får lyst til å gjemme deg i buskene og spionere på noen.» Å nei! Det var henne han snakket til.

Hun ble forferdelig flau. Hun følte seg som et barn igjen og skammet seg mens hun hørte farens kjølige, rolige stemme – stemmen han bare brukte når hun hadde gjort noe galt.

Du har gjort noe galt. Du har krenket privatlivets fred.

Hun kjente et stikk av sinne, men det ville ikke hjelpe å bli sint. Følelsene hennes var farlige, og hun måtte holde dem på avstand.

Det hun måtte gjøre, var å be ham om unnskyldning og love at det ikke ville gjenta seg.

Willow pustet inn og gikk ut av buskaset.

Den vakre mannen rettet seg opp. Han var fortsatt naken og hadde T-skjorten i den ene hånden og underbuksen i den andre. Han virket overhodet ikke forlegen eller sjenert. Så hadde han da heller ikke noen grunn til å være det.

Han var simpelthen det flotteste Willow noensinne hadde sett.

Øynene var mørkeblå, og da hun møtte blikket hans, var det som å få elektrisk sjokk. All luft forsvant fra lungene hennes, og alle tanker fra hodet.

Så smilte han, og hun glemte hvor hun var. Hun glemte hvem hun var. For smilet var varmt, ertende og sensuelt på samme tid, og det fikk henne til å føle seg feberhet. Hun skjønte ikke hvordan et smil kunne gjøre det med henne.

Han er farlig.

Tanken kom ingensteds fra, selv om han ikke oppførte seg truende eller merkelig. Han bare sto der og smilte.

«Har du lyst til å fortsette å se på meg?» Det glitret muntert i øynene hans. «Eller skal jeg kle på meg?»

Willow strevde med å få hjernen til å fungere. «Unnskyld», sa hun irritert. «Jeg hørte noe og gikk for å se hva som foregikk.» Ettersom han tross alt ikke burde ha vært der, la hun til: «Er du klar over at dette er privat eiendom?»

Han så enda muntrere ut. «Ja, det er jeg.»

Så dette var med overlegg? Var han ikke engstelig for at hun skulle rapportere ham? Nei, han så ikke engstelig ut i det hele tatt.

Hun rettet seg opp til sin ikke særlig imponerende høyde. Det hjalp ikke på irritasjonen at han var mye høyere enn henne. Det hjalp heller ikke at han ikke gjorde det minste for å dekke seg til.

«Vel», sa hun kjølig. «Jeg foreslår at du kler på deg og forlater eiendommen. Forvalteren er ikke spesielt gjestfri, og det er mulig at han kunne komme til å ringe til politiet.»

«Det er notert», sa mannen tørt. «Er det kanskje du som er eieren?»

«Nei, jeg bor på naboeiendommen. Jeg har tillatelse.» Det var sant. Faren hennes og den tidligere eieren av Thornhaven, den avdøde hertugen av Audley, hadde vært venner før hertugen isolerte seg fra omverdenen, og de hadde hatt en forståelse om skogsturene til Willow da hun var liten. Det hadde passet faren å ha henne ute av huset, for hun forstyrret ham.

«Ja vel.» Mannen la hodet på skakke, og øynene lyste ertende. «Har du sett ferdig?»

Willow rødmet, men hun ignorerte det. «Ja, jeg tror det.» Hun så misbilligende på ham. «Det er tross alt ikke så mye å se på.»

Hun hadde ventet at han ville bli forarget eller kanskje til og med føle seg krenket, men det ble han ikke. I stedet lo han. Lyden traff henne som et sjokk – dyp og mørk som smeltet sjokolade. Hun hadde aldri hørt noen le på den måten. Det var faktisk lenge siden hun hadde hørt noen le i det hele tatt.

«Jeg er ikke uenig», sa han, «men rødmen i kinnene dine tyder på noe annet.»

Ja, han er svært farlig.

Latteren hans gjenlød fortsatt i hele kroppen hennes, og hun forsto ikke hvorfor. Hun forsto overhodet ikke hvorfor hun reagerte slik på ham. Hun visste bare at intuisjonen hennes sa henne at hun burde komme seg vekk så fort som mulig.

Men Willow hadde sluttet med å lytte til intuisjonen sin, for den stemte aldri. Dessuten ville det å flykte være det samme som å innrømme at denne mannen hadde sin virkning på henne.

«Rødmen skyldes mest at jeg plutselig blir tilsnakket av en naken, fremmed mann. Du kunne jo ta på deg boksershortsen.»

Han hevet brynene. «Du kunne jo snu deg.»

«Det er litt sent å gjøre det nå, synes du ikke?»

«Det er vel det.» Munterheten i øynene hans endret seg til noe mer intenst. «I så fall har du vel ikke noe imot at jeg tar det i mitt eget tempo.» Han la hodet på skakke, og selv om han ikke flyttet blikket fra ansiktet hennes, føltes det som om han gransket hver tomme av kroppen hennes. «Du kan bare fortsette å plukke bjørnebær, eller så kan du bli her og se på at jeg kler på meg. Det er det samme for meg.»

Hun åpnet munnen for å si at hun absolutt ikke kom til å bli værende der, men han ventet ikke på svar. Han gikk bort til en svart løpeshorts og løpesko som så dyre ut, og begynte rolig å kle på seg.

Bevegelsene hans hadde en atletisk eleganse som gjorde henne merkelig fascinert, og etter et par øyeblikk innså hun at hun fortsatt sto der istedenfor å fortsette med å plukke bjørnebær.

Dette var latterlig.

Men hun rørte seg ikke.

Han kom mot henne som en panter som smøg seg innpå byttet sitt, og kom så nær at hun kunne se vanndråper på huden hans. Hun kunne lukte ham også – den friske duften av vann i tillegg til noe mer krydret og maskulint.

Luktet menn alltid så godt, eller var det bare ham?

Han var så høy at hun måtte bøye hodet bakover for å se på ham, noe hun ikke kunne huske at hun hadde måttet gjøre med noen andre.

«Du har blader i håret.» Han tok noe ut av håret hennes. Den dype stemmen var myk og varm og med en fortrolighet som holdt henne naglet til stedet. «Du ser ut som Diana, jaktgudinnen. Visste du det?» Han trakk ut et blad til. «Hva jaktet du på, Diana? Var det meg? Vel, du kan avslutte jakten. Du har fanget meg.» Han stakk hånden inn i håret hennes og knyttet den. Det lette trykket fikk henne til å bøye hodet enda lenger bakover.

Willow var fullstendig trollbundet. Hjertet banket så høyt at hun ikke hørte noe annet, og hun så ikke noe annet enn de mørkeblå øynene hans.

Ingen hadde tatt på henne på denne måten før. Aldri før hadde en mann stått så nær henne at hun kunne kjenne varmen fra ham og lukte ham.

En desperat sult våknet i henne, men hun visste ikke etter hva.

Men det gjorde visst han, for han mumlet: «Tiden er inne til å ta imot jakttrofeet ditt.» Deretter bøyde han seg ned og dekket munnen hennes med sin.

*

Achilles Templeton, den sjuende hertugen av Audley og i verdens sladrespalter kjent som Temple, var vant til å kysse kvinner han ikke kjente.

Han hadde gjort det mange ganger før, og det var alltid en nytelse. Kvinner var generelt en nytelse, og han sørget alltid for at de syntes det samme om ham. Men han pleide å holde seg til sosietetskvinner – erfarne kvinner som visste nøyaktig hvem han var og hva de bega seg inn i.

Ikke totalt fremmede som vandret rundt på godset hans med blader i håret etter å ha blitt tatt i å spionere på ham mens han tok seg en svømmetur.

Faktisk var han ikke sikker på hva det var som hadde fått ham til å kysse denne fremmede kvinnen.

Hvis han hadde støtt på henne mens han løp, kunne han ha lagt skylden på adrenalinet. Men adrenalinnivået hadde ikke vært høyt da han steg opp av vannet. Nei, han hadde heller vært iskald. Som vanlig hadde han hatt selvkontrollen på plass, akkurat som den hadde vært siden han ankom Thornhaven samme morgen for å rydde opp i farens anliggender.

Men det var mange gamle gjenferd i det gamle huset, og for å kvitte seg med dem, hadde han tatt seg en løpetur kort etter at han kom. Men selv ikke en drøy mil og en svømmetur i den iskalde innsjøen hadde fjernet engstelsen han ble fylt av med en gang han krysset dørterskelen.

Det var bare kvinnen som hadde fått ham til å tenke på noe annet.

Han hadde fått et glimt av håret hennes da han kom opp på land, og det hadde moret ham at hun prøvde å holde seg skjult, for det var umulig å skjule det gylne håret inni alt det grønne.

Men all munterheten forsvant da hun steg frem. Høy, statelig, med hår i alle mulige nyanser av blondt, gyllenbrunt, gyllent og til og med noen få sølvgrå striper. Ansiktet var levende, ansiktstrekkene en fascinerende blanding av sensualitet og naturlighet, og øynene var gyllenbrune. Etterpå kunne han ikke huske hva hun hadde hatt på seg.

Det han visste, var at hun var en gyllen gudinne, og at hun så på ham som om hun aldri hadde sett noe slikt som ham, og som om hun var i ferd med å forgå av hete og tørst og han var iskaldt vann.

Kvinner så på ham med varierende grad av begjær og grådighet, men han kunne ikke huske å ha blitt sett på med undring, og det hadde truffet ham som et slag i magen.

Det hadde fått engstelsen til å forsvinne fullstendig.

Han hadde bare tenkt å ta bladene ut av håret hennes. Det var i hvert fall det han hadde sagt til seg selv da han gikk mot henne mens kjemien mellom dem sprakte som fuktige vedkubber på et bål.

Han hadde ikke tenkt å la fingrene gli inn i det praktfulle håret. Han hadde ikke tenkt å bøye hodet og dekke den vakre munnen med sin.

Hun burde med rette ha gitt ham en ørefik, men det hadde hun ikke gjort.

Hun hadde ikke engang rørt på seg. Hun hadde bare sett opp på ham med begjær i blikket og et spørsmål hun sannsynligvis ikke engang visste at hun stilte.

Så han hadde gitt henne svaret.

Munnen hennes var varm under hans, men han merket at hun fikk sjokk. Så han rørte seg ikke, bare ventet på at hun enten skulle skyve ham vekk eller fortsette.

Det gikk en skjelving gjennom henne, som om hun hadde utkjempet en indre kamp og overgitt seg. Munnen ble mykere, og hun åpnet den for å slippe ham inn.

Fingrene hans strammet seg rundt håret hennes mens han kjente den syrlige smaken av bjørnebær og deretter noe søtere, som honning. Begjæret steg i ham, og han utforsket munnen hennes på jakt etter den deilige smaken.

Det kom en lav lyd fra henne, og han kjente fingrene hennes stryke lett og nølende over brystet hans. Det føltes som om en stjerne hadde falt ned fra himmelen og havnet på huden hans. Berøringen fjernet den uvirkelige følelsen han alltid fikk når han kom tilbake til Thornhaven. Følelsen av å bli til ingenting, bli til et gjenferd …

Plutselig endret den varme berøringen seg. Hun skjøv ham vekk.

Han hadde ikke lyst til å slippe henne, for han visste at følelsen av å bli til ingenting ville vende tilbake, men han hadde aldri tvunget seg på en som ikke ville ha ham, så han åpnet hendene og lot seg bli skjøvet vekk.

Blikket hennes var glødende, og hun var rød i kinnene. Han kunne se pulsen banke raskt nederst på halsen.

«Jeg …», begynte hun med den klangfulle, slørete stemmen. «Jeg … vet ikke … Jeg kan ikke …» Hun ble taus, pustet raskt og stirret på ham.

Før han fikk sagt noe, grep hun kurven hun hadde sluppet og forsvant bortover stien som gikk rundt innsjøen.

Achilles ble stående og kjempe mot lysten til å løpe etter henne, fange henne og ta henne her på skogbunnen. Men han hadde alltid kontroll over driftene sine, og han likte ikke denne ukontrollerte lysten. Dessuten jaktet han aldri på kvinner, ikke når de så lett kom til ham, og han ville ikke begynne med det nå, uansett hvor lyst han hadde til å gjøre det.

Hun hadde sagt at hun bodde på naboeiendommen. Det ville ikke være særlig lurt å begynne tiden som eier av Thornhaven med å plage naboen.

Han pustet dypt og ventet litt, og begjæret forsvant. Han skjønte ikke hva som hadde gått av ham. Det måtte skyldes at han var tilbake på familiegodset. Det kom ikke til å skje igjen, det var sikkert. Han var kanskje kjent for sin glupende appetitt, men han hadde alltid kontroll over den. Han lot den aldri styre seg.

Da han følte seg mer som sitt vanlige jeg, fortsatte han løpeturen.

Kanskje han skulle ringe til favorittelskerinnen sin og invitere henne til å tilbringe ei helg på landsbygda i Yorkshire. Hun kom antakelig ikke til å ha lyst – Jess var en skikkelig byjente – men hun likte å ligge med ham, og det var et godt lokkemiddel.

Han var tross alt svært dyktig på det området.

Han var nesten kommet tilbake til huset, da mobilen ringte. Han likte ikke å besvare den når han var ute og løp, men en sjette sans når det gjaldt problemer, fikk ham til å stoppe og finne frem telefonen.

Det var Jane, hans svært effektive personlige assistent. Det betydde at det sannsynligvis var noe han måtte ta seg av.

Han trykket på svarknappen. «Hva er det?»

«Det er et problem med testamentet», sa hun rett på sak, og det var det han likte ved henne.

Selvfølgelig var det et problem med testamentet. Hadde faren noensinne gitt ham annet enn problemer?

«Hva da?»

«Advokatene har akkurat kontaktet meg. Eiendomsretten din til huset er tydeligvis et problem. Et tillegg til testamentet ble oversett.»

Det var ingen overraskelse. Selv som død sørget Andrew Templeton for å plage ham.

«Hva går det ut på?» Selv om han ikke visste hva det var, skjønte han allerede hensikten med det.

«Du må gifte deg», sa Jane, og deretter nølte hun – ukarakteristisk nok.

Achilles ble anspent. «Og?»

Stemmen til Jane var lav. «Og du må dessuten få en sønn.»

